Komisijos Sprendimas
1998 m. rugsėjo 16 d.
dėl bendrojo techninio reglamento, skirto mažos duomenų perdavimo spartos sausumos judriosioms palydovinėms antžeminėms stotims (LMES), veikiančioms 1,5/1,6 GHz dažnių juostose
(pranešta dokumentu Nr. C(1998) 2724)
(tekstas svarbus EEE)
(98/578/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. vasario 12 d. Europos Parlamento ir Tarybos direktyvą 98/13/EB dėl telekomunikacijų galinių įrenginių ir palydovinių antžeminių stočių įrangos, taip pat dėl abipusio jų atitikties pripažinimo [1], ypač į jos 7 straipsnio 2 dalies antrąją įtrauką,
kadangi Komisija patvirtino priemonę, nustatančią, kokio tipo palydovinių antžeminių stočių galinei įrangai bendrasis techninis reglamentas turi būti priimtas, kartu, vadovaujantis 7 straipsnio 2 dalies pirmąją įtrauka, apibrėžiant jo taikymo sritį;
kadangi turėtų būti patvirtinti atitinkami darnieji standartai arba jų dalys, įgyvendinantys esminius reikalavimus, kurie turės būti pakeisti bendraisiais techniniais reglamentais;
kadangi užtikrinant, kad gamintojai ir toliau galės patekti į rinkas, reikia numatyti pereinamojo laikotarpio priemones, taikytinas įrenginiams, patvirtintiems pagal nacionalinius tipo patvirtinimo reglamentus;
kadangi, vadovaujantis 29 straipsnio 2 dalimi, pasiūlymas buvo pateiktas komitetui (TITK);
kadangi šiuo sprendimu priimamas bendrasis techninis reglamentas atitinka TITK nuomonę,
PRIĖMĖ ŠĮ SPRENDIMĄ:
1 straipsnis
1. Šis sprendimas taikomas palydovinių antžeminių stočių įrangai, įtrauktai į 2 straipsnio 1 dalyje nurodyto darniojo standarto taikymo sritį.
2. Šiuo sprendimu nustatomas bendrasis techninis reglamentas, taikomas mažos duomenų perdavimo spartos sausumos judriosioms palydovinėms antžeminėms stotims (LMES), veikiančioms 1,5/1,6 GHz dažnių juostose.
2 straipsnis
1. Bendrajame techniniame reglamente pateikiami darnieji standartai, parengti atitinkamos standartizacijos įstaigos, kuri tinkamu mastu įgyvendina Direktyvos 98/13/EB 17 straipsnyje nurodytus esminius reikalavimus. Nuoroda į standartą pateikiama I priede.
2. Palydovinių antžeminių stočių įranga, kuriai taikomas šis sprendimas, atitinka šio straipsnio 1 dalyje minimą bendrąjį techninį reglamentą, Direktyvos 98/13/EB 5 straipsnio a ir b punktuose nurodytus esminius reikalavimus ir visų kitų taikytinų direktyvų, ypač Tarybos direktyvų 73/23/EEB [2] ir 89/336/EEB [3], reikalavimus.
3. II priedo A lentelėje pateikiamos neleistino spinduliavimo, viršijančio 1000 MHz ir neatitinkančio 1 626,5-1 645,5 MHz ir 1 656,6-1 660,5 MHz juostų, ribos taikomos iki 2002 m. birželio 1 d. II priedo B lentelėje nurodomos nuo 2002 m. birželio 1 d. taikomos ribos.
3 straipsnis
Notifikuotosios įstaigos, kurioms yra skirta atlikti Direktyvos 98/13/EB 10 straipsnyje nurodytas procedūras, nuo šio sprendimo paskelbimo dienos palydovinių antžeminių stočių įrangai, kuriai taikoma jo 1 straipsnio 1 dalis, taiko priede nurodytą darnųjį standartą arba užtikrina jo taikymą.
4 straipsnis
1. Nacionaliniai tipo patvirtinimo reglamentai, reglamentuojantys įrenginius, kuriems taikomas priede nurodytas darnusis standartas, nebetaikomi praėjus trims mėnesiams nuo šio sprendimo priėmimo dienos.
2. Pagal tokius nacionalinius tipo patvirtinimo reglamentus patvirtinta palydovinių antžeminių stočių įranga gali būti ir toliau pateikiama į nacionalinę rinką ir naudojama.
5 straipsnis
Šis sprendimas skirtas valstybėms narėms.
Priimta Briuselyje, 1998 m. rugsėjo 16 d.